Черниговска област
Черниговска област () е една от 24-те области на Украйна. Площ 31 903 km² (3-то място по големина в Украйна, 5,29% от нейната площ). Население на 1 януари 2019 г. 989 112 души (23-то място по население в Украйна, 2,31% от нейното население). Административен център град Чернигов. Разстояние от Киев до Чернигов 209 km.

Историческа справка 
Най-старият град в областта е Чернигов, първите исторически сведения за който са от 907 г. Предполага се, че селището е основано през 7 век. От 1024 до 1239 г. е бил столица на Черниговското княжество. През 1044 г. е основан град Новгород-Северски (има сведения, че през първата половина на 11 век вече е съществувал), от 1098 г. столица на Новгород-Северското княжество. От 1092 г. са първите исторически сведения за град Прилуки, а през 1781 г. за град е утвърдено селището Нежин. Единадест града са признати за такива по време на съветската власт, в периода от 1924 г. (Сновск) до 1966 г. (Борзна и Мена). Най-младият град в областта - Батурин е обявен за такъв през 2008 г., след признаването на независимостта на Украйна. Черниговска област е образувана на 15 октомври 1932 г. На 10 януари 1939 г. от източните ѝ райони е образувана Сумска област и от тогава Черниговска област запазва своите граници непроменени.

Географска характеристика 
Черниговска област се намира в северната част на Украйна. На запад и северозапад граничи с Беларус, на север – с Русия, на изток – със Сумска област, на юг – с Полтавска област и на югозапад – с Киевска област. В тези си граници заема площ от 31 903 km² (3-то място по големина в Украйна, 5,29% от нейната площ). Дължина от север на юг 218 km, ширина от запад на изток 165 km.

Повърхнината на Черниговска област представлява ниска, хълмиста равнина наклонена от североизток (200 – 220 m) на югозапад (120 – 150 m). Максимална височина 221 m, , на 3 km източно от село Березовая Хат в Новгород-Северски район.

Климатът е умерено континентален. Средна януарска температура от -6 до -8 °C, средна юлска от 18,4 до 19,7 °C. Годишна сума на валежите 500 – 600 mm. Продължителността на вегетационния период (минимална денонощна температура 5 °C) е 190 – 200 денонощия.

Главната река е Десна (ляв приток на Днепър), пресичаща областта от североизток на югозапад и разделяща я на две почти равни части. Нейни основни притоци са Сейм и Остьор (леви); Убед, Снов и Белоус (десни). По западната граница с Беларус протича участък от средното течение на река Днепър и най-долното течение на левия ѝ приток Сож. В крайната западна част на областта попада малък участък от Киевското водохранилище, изградено на река Днепър.

В северната част на областта (Полесието) са характерни ливадно-подзолистите, пясъчните и песъчливите почви, а в южната, лесостепна част преобладават черноземните (оподзолени и ливадни) почви. Около 68% от територията ѝ е заета от смесени гори (бор, дъб, бреза, габър, липа, клен, ясен, бряст). Животинският свят е представен от заек, лисица, видра, енотовидно куче, вълк, горска бялка, язовец, лос, сърна, дива свиня, а реките и езерата са богати на различни видове риби.

Население 
На 1 януари 2019 г. населението на Черниговска област област е наброявало 989 112 души, 2,31% от населението на Украйна). Гъстота 31,0 души/km². Градско население 63,89%. Етнически състав: украинци 93,47%, руснаци 5,03%, беларуси 0,458%, евреи 0,12% и др.

Административно-териториално деление 
В административно-териториално отношение Черниговска област се дели на 4 областни градски окръга, 22 административни района, 16 града, в т.ч. 4 града с областно подчинение и 12 града с районно подчинение, 29 селища от градски тип и 2 градски района в град Чернигов.

Източници